**Všeobecne záväzného nariadenia obce o nakladaní s komunálnymi odpadmi a drobnými stavebnými odpadmi (ďalej len „VZN“) podľa zákona č. 79/2015 Z. z. o odpadoch a o zmene a doplnení niektorých zákonov**

**VŠEOBECNE ZÁVÄZNÉ NARIADENIE**

**obce Horná Seč č. 50/2016**

 o nakladaní s komunálnymi odpadmi a s drobnými stavebnými odpadmi na území obce

**I. Časť**

**Úvodné ustanovenie**

**§ 1**

**Predmet úpravy**

a) Toto všeobecne záväzné nariadenie (ďalej len VZN) upravuje v súlade s hierarchiou odpadového hospodárstva podrobnosti o nakladaní s komunálnymi odpadmi (KO) a s drobnými stavebnými odpadmi (DSO), vrátane biologicky rozložiteľných kuchynských a reštauračných odpadov od prevádzkovateľov kuchyne a elektroodpadov z domácností, ktoré vznikajú na území obce Horná Seč s cieľom zabezpečenia ochrany životného prostredia, čistoty obce s prihliadnutím na bezpečnosť a zdravie občanov.

b) VZN upravuje spôsob zberu a prepravy komunálnych odpadov, spôsob triedeného zberu jednotlivých zložiek komunálnych odpadov, spôsob nakladania s drobnými stavebnými odpadmi, ako aj miesta určené na ukladanie týchto odpadov a na zneškodnenie odpadov.

c) **Toto VZN sa vzťahuje na celé územie obce Horná Seč.**

**§ 2**

**Účel a cieľ odpadového hospodárstva obce**

a) Predchádzať vzniku odpadov a obmedzovať ich tvorbu.

b) Zhodnocovať odpady recykláciou, opätovným použitím alebo inými procesmi

 umožňujúcimi získavanie druhotných surovín, ak nie je možný alebo účelný postup podľa písmena a).

c) Využívať odpady ako zdroj energie, ak nie je možný alebo účelný postup podľa písmena a) alebo b).

d) Zneškodňovať odpady spôsobom neohrozujúcim zdravie ľudí a nepoškodzujúcim životné prostredie nad mieru ustanovenú zákonom o odpadoch, ak nie je možný alebo účelný postup podľa písmena a), b) alebo c).

**II. Časť**

**Základné ustanovenia**

**§ 3**

**Základné pravidlo**

 Za nakladanie s komunálnymi odpadmi, ktoré vznikli na území obce Horná Seč a s drobnými stavebnými odpadmi, ktoré vznikli na území obce, zodpovedá obec Horná Seč (a to aj v tom prípade, ak nakladanie s určitou zložkou komunálneho odpadu financuje iný subjekt ako obec), ak zákon neustanovuje inak.

**§ 4**

**Základné pojmy**

1. **Odpadom** je hnuteľná vec, ktorej sa jej držiteľ zbavuje, chce sa jej zbaviť alebo je v súlade

so zákonom o odpadoch alebo osobitnými predpismi povinný sa jej zbaviť.

2. **Pôvodca odpadu** je každý, koho činnosťou odpad vzniká, alebo ten, kto vykonáva úpravu,

 zmiešavanie alebo iné úkony s odpadmi, ak ich výsledkom je zmena povahy alebo zloženia

 týchto odpadov.

3. **Držiteľ odpadu** je pôvodca odpadu alebo fyzická osoba, alebo právnická osoba, u ktorej sa

 odpad nachádza.

4. **Nakladanie s odpadom** je zber, preprava, zhodnocovanie a zneškodňovanie odpadu

 vrátane dohľadu nad týmito činnosťami a nasledujúcej starostlivosti o miesta

 zneškodňovania a zahŕňa aj konanie vo funkcii obchodníka alebo sprostredkovateľa.

5. **Zhodnocovanie odpadu** je činnosť, ktorej hlavným výsledkom je prospešné využitie

 odpadu za účelom nahradiť iné materiály vo výrobnej činnosti alebo v širšom hospodárstve

 alebo pripravenosť odpadu na plnenie tejto funkcie; zoznam činností zhodnocovania

 odpadu je uvedený v prílohe č. 2 zákona o odpadoch.

6. **Zneškodňovanie odpadu** je každá činnosť, ktorá nie je zhodnocovaním, aj vtedy, ak je

 druhotným výsledkom činnosti spätné získanie látok alebo energie; zoznam činností

 zneškodňovania odpadu je uvedený v prílohe č. 3 zákona o odpadoch.

7. **Zber odpadu** je zhromažďovanie odpadu od iných osôb vrátane predbežného triedenia a

 dočasného uloženia odpadu na účely prepravy do zariadenia na spracovanie odpadov.

8. **Komunálne odpady (KO)** sú odpady z domácnosti vznikajúce na území obce pri činnosti

 fyzických osôb a odpady podobných vlastností a zloženia, ktorých pôvodcom je právnická

 osoba alebo fyzická osoba – podnikateľ, okrem odpadov vznikajúcich pri bezprostrednom

 výkone činností tvoriacich predmet podnikania alebo činností právnickej osoby alebo

 fyzickej osoby – podnikateľa. Za odpady z domácností sa považujú aj odpady z

 nehnuteľností slúžiacich fyzickým osobám na ich individuálnu rekreáciu, napríklad zo

 záhrad, chát, chalúp, alebo na parkovanie alebo uskladnenie vozidla používaného pre

 potreby domácnosti, najmä z garáží, garážových stojísk a parkovacích stojísk.

 Komunálnymi odpadmi sú aj všetky odpady vznikajúce v obci pri čistení verejných

 komunikácií a priestranstiev, ktoré sú majetkom obce alebo v správe obce, a taktiež pri

 údržbe verejnej zelene vrátane parkov a cintorínov, ktoré sú majetkom obce alebo v správe

 obce a ďalšej zelene na pozemkoch fyzických osôb.

9. **Zmesový komunálny odpad** je nevytriedený komunálny odpad alebo komunálny odpad,

 ktorý predstavuje zvyšok po vytriedení využiteľných zložiek komunálneho odpadu,

 drobného stavebného odpadu, elektroodpadu z domácností, biologicky rozložiteľný

 kuchynský odpad /ďalej len BRKO/.

10. **Drobné stavebné odpady (DSO)** je odpad z bežných udržiavacích prác vykonávaných

 fyzickou osobou alebo pre fyzickú osobu, za ktorý sa platí miestny poplatok za

 komunálne odpady a drobné stavebné odpady

11. **Nebezpečné odpady** sú také odpady, ktoré majú jednu nebezpečnú vlastnosť, alebo viac

 nebezpečných vlastností uvedených v prílohe č. 4 zákona o odpadoch.

12. **Elektroodpad** z domácností sú elektrozariadenia, ktoré sú odpadom, vrátane

 komponentov, konštrukčných dielcov a spotrebných dielcov, ktoré sú súčasťou

 elektrozariadenia v čase, keď sa ho držiteľ zbavuje, a ktorý pochádza z domácností

 fyzických osôb a z obchodných, priemyselných, inštitucionálnych a iných zdrojov, ktorý

 je svojím zložením a množstvom podobný tomu, ktorý pochádza z domácností fyzických

 osôb (napr. veľké a malé spotrebiče, spotrebná elektronika, elektrické a elektronické

 nástroje, ktoré musia obsahovať všetky základné komponenty.).

**13. Objemné odpady** sú komunálne odpady, ktoré nie je možné pre ich veľký rozmer

 ukladať do bežne používaných zberných nádob v domácnostiach (napr. umývadlo, vaňa,

 dvere, nábytok, veľkorozmerné časti bytového jadra a pod.).

**14. Biologicky rozložiteľné komunálne odpady** zo zelene je odpad rastlinného pôvodu,

 napr. lístie, konáre, tráva, burina, pozberové zvyšky plodín a kvetín, vzniká v záhradách a

 pri údržbe súkromnej zelene (napr. v záhradách, sadoch a pod.) a verejnej zelene (napr. v

 parkoch, na cintorínoch a pod.).

**15. Kompostovanie** je riadený proces za prístupu vzduchu, pri ktorom z biologicky

 rozložiteľného odpadu pôsobením živých organizmov vzniká kompost - organické

 hnojivo ideálne na pestovanie rastlín. Takto môžeme využiť živiny obsiahnuté v

 biologickom odpade a vrátiť ich späť do pôdy, z ktorej sme ich predtým pri pestovaní

 odobrali.

**16. Separovaný zber** je zber oddelených zložiek komunálneho odpadu napr. papier, plasty,

 sklo, kovy a pod..

**17. Zberná nádoba** je nádoba určená k uloženiu zmesového komunálneho odpadu alebo

 vyseparovaných zložiek komunálneho odpadu.

**18. Zberné miesto** je miesto vyhradené obcou na príjem určeného vyseparovaného odpadu.

**19. Koordinačné centrum (KC)** je právnická osoba založená na plnenie povinností

 ustanovených v zákone o odpadoch, pre vyhradený prúd odpadu, nezaložená na

 dosahovanie zisku. Koordinačné centrá budú subjekty združujúce výrobcov vyhradených

 výrobkov, ktorí si plnia svoje povinnosti individuálne a organizácia zodpovednosti

 výrobcov /ďalej len OZV/ zabezpečujúce nakladanie s vyhradeným prúdom odpadu pre

 ktorý je koordinačné centrum zriadené.

**20. Vyhradený prúd odpadov** je prúd odpadu: elektroodpad, obaly a neobalové výrobky,

 batérie a akumulátory, pneumatiky a vozidlá

**21. Organizácia zodpovednosti výrobcov (OZV) je definovaná zákonom č. 79/2015 Z.z. .**

 **OZV je právnická osoba so sídlom v Slovenskej republike založená, vlastnená a**

 **prevádzkovaná výlučne výrobcami vyhradených výrobkov so sídlom v niektorých**

 **členských štátoch.**

**22. Výrobca vyhradených výrobkov** je výrobca elektrozariadení, výrobca batérií a

 akumulátorov, výrobca vozidiel, výrobca obalov, výrobca pneumatík, výrobca

 neobalového výrobku.

**23. Zberný dvor** je vyhradený priestor na zber komunálnych odpadov a drobných stavebných

 odpadov zriadené obcou alebo združením obcí a prevádzkované obcou, združením obcí

 alebo osobou, ktorá má uzatvorenú zmluvu s obcou alebo združením obcí na túto činnosť.

 Na prevádzkovanie zberného dvora sa vyžaduje súhlas príslušného orgánu štátnej správy

 odpadového hospodárstva. Na zbernom dvore môžu fyzické osoby odovzdávať drobný

 stavebný odpad, objemný odpad a oddelene zbierané zložky komunálneho odpadu v

 rozsahu triedeného zberu ustanovenom vo všeobecne záväznom nariadení obce.

**24. Kalendárový zber** je zber oddelene zbieranej zložky komunálneho odpadu v určenom

 čase, ktorú určí obec vo všeobecne záväznom nariadení. Tento zber spočíva v pristavení

 vozidla alebo zberných nádob v určitom čase najviac na jeden deň, pričom obec o tomto

 zbere informuje obyvateľov vopred spôsobom v mieste obvyklým.

**25. Množstvový zber** je zber zmesových komunálnych odpadov a drobných stavebných

 odpadov, pri ktorom ich pôvodca platí miestny poplatok za komunálne odpady a drobné

 stavebné odpady ustanovený podľa osobitného predpisu vo výške, ktorá je priamo

 úmerná množstvu týchto odpadov vyprodukovaných pôvodcom odpadu za daný čas.

**26. Vyhradený výrobok** je výrobok patriaci do skupiny výrobkov upravenej v druhom až

 treťom oddiele časti zákona o odpadoch, na ktoré sa vzťahuje rozšírená zodpovednosť

 výrobcu.

**§ 5**

**Práva a povinnosti**

**1. Všeobecné povinnosti pre každého**

a) každý je povinný nakladať s odpadmi alebo inak s nimi zaobchádzať v súlade so

 zákonom o odpadoch

b) každý je povinný nakladať a zaobchádzať s odpadom tak, aby neohrozoval zdravie ľudí a nepoškodzoval životné prostredie:

- neznečisťoval vodu, ovzdušie, pôdu

- neohrozoval rastliny a živočíchy

- neobťažoval okolie hlukom a zápachom

- nevplýval nepriaznivo na krajinu

c) povinnosť znášať náklady na činnosti nakladania s odpadom

**2. Povinnosti pôvodcu KO a DSO**

Pôvodca komunálnych odpadov a drobných stavebných odpadov je povinný nakladať

s komunálnym odpadom a drobným stavebným odpadom alebo inak s nimi

zaobchádzať v súlade s týmto všeobecne záväzným nariadením.

**Pôvodca odpadu je ďalej povinný:**

 a) zberné nádoby zabezpečiť proti odcudzeniu;

 b) zapojiť sa do zberu komunálnych odpadov obci

 c) užívať zberné nádoby zodpovedajúce systému zberu komunálnych odpadov obci

 d) ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov

 e) uhrádzať miestny poplatok za komunálne odpady a drobné stavebné odpady, ktoré vznikajú na území obce v zmysle podmienok určených vo VZN obce Horná Seč č. **46/2015** o miestnych daniach a miestnom poplatku za komunálne odpady a drobné stavebné odpady

 f) biologicky rozložiteľný komunálny odpad (bioodpad) kompostovať prednostne na svojom pozemku, príp. na vlastné náklady odviesť na zberné miesto alebo separovať v súlade s § 10.

**3. Povinnosti držiteľa odpadov – fyzická osoba**

Držiteľ odpadu je povinný nakladať alebo inak s ním zaobchádzať v súlade s týmto

VZN obce Horná Seč.

**Držiteľ odpadu je ďalej povinný:**

a) zapojiť sa do zavedeného systému zberu komunálnych odpadov v obci

b) separovať odpad podľa tohto VZN

c) užívať zberné nádoby zodpovedajúce zavedenému systému zberu komunálnych odpadov v obci

d) ukladať komunálne odpady alebo ich oddelené zložky, drobné stavebné odpady, objemné odpady, nebezpečné odpady a BRKO na zberné miesta a do zberných nádob alebo vriec zodpovedajúcich zavedenému systému zberu komunálnych odpadov v obci

e) umiestniť zberné nádoby prednostne na vlastnom pozemku. V prípade, že ich nie je možné umiestniť na vlastnom pozemku, dohodnúť sa na ich umiestnení s obcou alebo vlastníkom príslušného pozemku

f) umiestniť zberné nádoby na zmesový komunálny odpad v deň odvozu tak, aby bol k nim umožnený prístup

g) dbať na to, aby nedochádzalo k preplňovaniu zberných nádob a ukladať odpad tak, aby bolo možné nádoby vyprázdniť napr. zamedziť zamrznutiu odpadu, vhadzovaniu horúceho popola a pod. Ak takáto situácia nastane, o ďalších krokoch v tejto veci rozhodne obec

h) užívať, manipulovať alebo inak nakladať so zbernými nádobami šetrne a chrániť ich pred poškodením, odcudzením a stratou

i) nahlásiť neodkladne obci odcudzenie alebo poškodenie zbernej nádoby

j) starať sa o prístup k zberným nádobám umiestnených na vlastnom pozemku a o ich okolie tak, aby bolo možné zberné nádoby vyprázdňovať i v zimných mesiacoch

k) rešpektovať zákaz premiestňovať alebo meniť zoskupenie zberných nádob na zberných miestach

l) rešpektovať zákaz využívať zberné nádoby na iný účel ako sú určené týmto VZN

m) rešpektovať zákaz spaľovania odpadu a vytvárania nelegálnych skládok odpadu

n) rešpektovať zákaz vhadzovania vyseparovaných zložiek odpadov a BRKO do zberných nádob na zmesový komunálny odpad

o) rešpektovať zákaz vhadzovania drobného stavebného odpadu, nebezpečných odpadov, infekčných odpadov, výbušných odpadov, tekutých odpadov, horúceho popola, uhynutých zvierat, fekálií, odpadu zo žúmp a septikov do zberných nádob a vriec

p) držiteľ odpadu zo septiku a žúmp, ktorý je zároveň vlastníkom alebo správcom septiku a žúmp je povinný si na vlastné náklady zabezpečiť zneškodňovanie odpadu. Vykonávať zber, prepravu a zneškodňovanie odpadu zo septikov, ČOV a žúmp zabezpečujú na území obce výhradne oprávnené organizácie a obec. Je povinný po dobu troch rokov viesť evidenciu a uchovávať doklady o zabezpečení zneškodnenia odpadu oprávnenou organizáciou a o jeho bezpečnej likvidácii

r) držiteľ starého vozidla, ktoré je odpadom, je povinný bezodkladne zabezpečiť odovzdanie starého vozidla osobe vykonávajúcej zber starých vozidiel, ďalej podľa zákona o odpadoch, alebo spracovateľovi starých vozidiel.

**4. Povinnosti držiteľa odpadu – právnická osoba, fyzická osoba – podnikateľ**

a) zaraďovať odpady podľa Katalógu odpadov ustanoveného vo Vyhláške MŽP SR č. 365/2015 Z. z. v znení neskorších predpisov,

b) zhromažďovať odpady utriedené podľa druhov odpadov a zabezpečiť ich pred

 znehodnotením, odcudzením alebo iným nežiaducim únikom,

c) zhromažďovať oddelene nebezpečné odpady podľa ich druhov, označovať ich určeným spôsobom a nakladať s nimi v súlade so zákonom o odpadoch,

d) zabezpečiť spracovanie odpadu v zmysle hierarchie odpadového hospodárstva a to jeho prípravou na opätovné použitie, recykláciou, zhodnotením a zneškodnením,

e) odovzdať odpady len osobe oprávnenej nakladať s odpadmi podľa zákona o odpadoch, ak nezabezpečuje ich zhodnotenie alebo zneškodnenie sám,

f) viesť a uchovávať evidenciu o druhoch a množstve odpadov, s ktorými nakladá a o ich zhodnotení a zneškodnení,

g) ohlasovať ustanovené údaje z evidencie príslušnému orgánu štátnej správy odpadového hospodárstva; v prípade komunálnych odpadov len vtedy, ak nebolo súčasťou štatistického hlásenia povolenie na jeho sprístupnenie,

h) predložiť na vyžiadanie obci doklady s úplnými a pravdivými informáciami preukazujúce spôsob nakladania s odpadom, a to najneskôr do 30 dní odo dňa doručenia písomnej žiadosti,

i) skladovať alebo zhromažďovať odpad najdlhšie jeden rok

**5. Povinnosti obce**

a) Nakoľko obec nevyprodukuje viac ako 350 ton KO a DSO a počet obyvateľov neprevyšuje 1000, obec nie je povinná vypracovať POH obce.

b) zabezpečiť zber a prepravu zmesového KO vznikajúceho na jej území na účely jeho zhodnotenia alebo zneškodnenia a zabezpečiť zberné nádoby zodpovedajúce systému zberu zmesového KO

c) zabezpečiť zavedenie a vykonávanie triedeného zberu:

 - biologicky rozložiteľný kuchynský odpad (BRKO)

 - jedlých olejov a tukov

 - biologicky rozložiteľných odpadov zo záhrad a parkov vrátane odpadov z cintorínov

d) zabezpečiť zavedenie a vykonávanie triedeného zberu KO pre papier, plasty, kovy a sklo

e) umožniť výrobcovi elektrozariadení a výrobcovi prenosných batérií a akumulátorov zavedenie a prevádzkovanie zberu elektroodpadu a zberu batérií a akumulátorov na jej území

f) umožniť zber obalov OZV na jej náklady

g) zabezpečiť najmenej dvakrát do roka zber a prepravu objemných odpadov a oddelene zberaných zložiek KO z domácností s obsahom škodlivých látok

h) zverejniť na svojom webovom sídle podrobný popis systému nakladania s KO vrátane triedeného zberu v obci a zabezpečiť občanom obce osvetu o význame a spôsoboch ako znižovať množstvo odpadov, separovať odpady atď. Všetky informácie zverejniť prostredníctvom obecného rozhlasu, web stránke obce a na úradnej tabuli obce.

i) umožniť tomu, kto vykonáva zber, prepravu, zhodnotenie a zneškodnenie biologicky rozložiteľného kuchynského a reštauračného odpadu pre prevádzkovateľa kuchyne na jeho náklady: zaviesť a prevádzkovať na území obce systém triedeného zberu biologicky rozložiteľného kuchynského a reštauračného odpadu, užívať v rozsahu potrebnom na tento účel existujúce zariadenia na zber KO.

Zber, prepravu a výkup komunálneho odpadu a jeho zložiek ako aj mobilného zberu a výkupu možno vykonávať na území obce Horná Seč len na základe zmluvy s obcou.

**§ 6**

Triedený zber oddelene zbieranej zložky komunálneho odpadu patriacej do vyhradeného prúdu odpadu financujú výrobcovia vyhradených výrobkov a nie obec. V prípade zodpovedného triedenia komunálneho odpadu občanmi, sa zníži množstvo zmesového komunálneho odpadu, čo bude mať vplyv na náklady obce. Vďaka tomu sa znížia náklady obce na zmesový komunálny odpad, čo ovplyvní výšku poplatku za KO.

**§ 7**

**Všeobecné zákazy**

**Zakazuje sa:**

a) uložiť, alebo ponechať odpad na inom mieste, ako na mieste na to určenom v súlade so zákonom o odpadoch a týmto VZN, t. z. vytvárať tzv. „čierne skládky“ odpadov

b) zneškodniť odpad alebo zhodnotiť odpad inak, ako v súlade so zákonom o odpadoch, t. z. spaľovať alebo inak znehodnocovať akýkoľvek odpad

c) zneškodniť odpad vypúšťaním alebo vhodením do vodného recipientu alebo ukladaním do povrchových nádrží, t. z. vylievať odpadové oleje, vhadzovať odpad do povrchových a podzemných vôd a kanalizácie

d) zneškodňovať skládkovaním:

 1. kvapalné odpady

 2. odpady, ktoré sú výbušné, korozívne, horľavé, okysličujúce

 3. pneumatiky

 4. odpad zo zdravotnej alebo veterinárnej starostlivosti

 5. odpady, ktoré obsahujú škodlivé látky

 6. vytriedený biologicky rozložiteľný kuchynský a reštauračný odpad

 7. biologicky rozložiteľný odpad zo záhrad, parkov a cintorínov

 8. vytriedené zložky KO, na ktoré sa vzťahuje rozšírená zodpovednosť výrobcov

e) riediť alebo zmiešavať odpady s cieľom dosiahnuť hraničné hodnoty koncentrácie škodlivých látok

f) zneškodňovať spaľovaním biologicky rozložiteľný odpad, ak nebol vydaný súhlas podľa §97 ods.1 písm. b)

g) zneškodňovať spaľovaním komunálny odpad na voľnom priestranstve a vo vykurovacích zariadeniach v domácnostiach

h) ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad, alebo do nádob určených na triedený zber iný odpad, pre ktorý nie je nádoba určená

i) vykonávať zber oddelene zbieraných zložiek komunálneho odpadu patriacich do vyhradeného prúdu odpadu osobou, ktorá nespĺňa požiadavky podľa zákona.

**III. ČASŤ**

**NAKLADANIE SO ZMESOVÝM KOMUNÁLNYM ODPADOM, DROBNÝMI STAVEBNÝMI ODPADMI, SPôSOB ZBERU OBJEMOVÉHO ODPADU A ODPADU Z DOMÁCNOSTÍ S OBSAHOM ŠKODLIVÝCH LÁTOK**

**§ 8**

**Nakladanie so zmesovým komunálnym odpadom**

1. Za nakladanie s komunálnymi odpadmi, ktoré vznikli na území obce a s drobnými stavebnými odpadmi, ktoré vznikli na území obce, zodpovedá obec Horná Seč.

2. Pôvodca KO ukladá komunálny odpad len do zberných nádob. Na území obce Horná Seč sa používajú zberné nádoby pri nehnuteľnostiach určených na bývanie a pri nehnuteľnostiach slúžiacich ako nebytový priestor.

3. Obyvatelia si môžu zbernú nádobu zakúpiť za zvýhodnených podmienok na obecnom úrade.

**4.** **KO je pripravený k odvozu, ak:**

a) je riadnym spôsobom uložený v zberných nádobách

b) je umožnený prístup k zberným nádobám

c) sú zberné nádoby umiestnené v súlade s VZN

d) nie je obsah nádoby zamrznutý

e) zberná nádoba nie je preťažená.

5. Ak nie je KO riadne pripravený na odvoz, zmluvný partner obce požiada vlastníka,

 užívateľa alebo správcu nehnuteľnosti o odstránenie nedostatkov.

6. Ak sa pri vývoze KO zistí, že v zbernej nádobe sú odpady, ktoré do nej nepatria, nebude

 táto nádoba vyprázdnená. Po upozornení zmluvným partnerom obce je vlastník, užívateľ

 alebo správca povinný nevhodný obsah zbernej nádoby odstrániť na svoj náklad.

6. Odpad musí byť vyvážaný minimálne jedenkrát za 14 dní.

**7.** **Zmluvný partner je povinný:**

a) po vyprázdnení zberných nádob zanechať čisté stojisko

b) dodržiavať cyklus vývozu, aby nedochádzalo k preplňovaniu zberných nádob

8. Vlastník, užívateľ, správca nehnuteľnosti je povinný zriadiť vyhradené miesto –

 „stojisko“ pre zberné nádoby pri bytových domoch, pokiaľ nie je obcou určené inak.

9. Stojiská zberných nádob pri bytových domoch sú umiestnené podľa rozhodnutia obce tak,

 aby boli dodržané vhodné donáškové aj odvozové vzdialenosti. Je zakázané meniť

 zoskupenie nádob alebo ich inak premiestňovať.

10. Užívatelia sú povinní udržiavať v okolí zberných nádob poriadok a čistotu.

**§ 9**

**Nakladanie s drobnými stavebnými odpadmi**

1. **K drobnému stavebnému odpadu patria v malom množstve / max 500kg/ zmesi betónu, tehál, obkladačiek, dlaždíc keramiky, ktoré vznikajú z bežných udržiavacích prác zabezpečovaných fyzickou osobou – nepodnikateľom.**

2. Stavebný odpad, ktorý nie je DSO (napr. strešná krytina), je povinný jeho pôvodca alebo držiteľ zneškodniť uložením na skládke dokladovateľným spôsobom.

3. Ak fyzická osoba vyprodukuje väčší objem stavebného odpadu, nepovažuje sa to za

 DSO, je povinná zabezpečiť si prepravu a zneškodnenie na vlastné náklady.

4. **Ak bežné udržiavacie či rekonštrukčné práce pre fyzickú osobu vykonáva právnická osoba, alebo fyzická osoba – podnikateľ, tak nejde o DSO ale o stavebný odpad a pôvodcom je ten, kto tieto práce pre fyzickú osobu vykonáva**.

5. Držitelia tohto odpadu sú povinní odpad zhromažďovať spôsobom, ktorý je bezpečný a neznečisťuje zložky životného prostredia (voda, pôda, zeleň, ovzdušie), mimo verejných priestranstiev alebo na verejnom priestranstve so súhlasom obce.

6. Obec zabezpečuje množstevný zber DSO prostredníctvom veľkoobjemového kontajnera, ktorý je trvalo umiestnený na zbernom mieste (miestna kompostáreň).

7. Prepravu a zneškodnenie drobného stavebného odpadu na území obce Horná Seč zabezpečuje spoločnosť Tekovská ekologická s.r.o. Nový Tekov.

8. Drobný stavebný odpad sa zneškodňuje na skládke odpadov v Novom Tekove.

9. Obec určuje na zneškodnenie stavebných odpadov, ako i drobných stavebných odpadov, ktoré vznikajú na jeho území, skládku odpadov – Nový Tekov, resp. iné okolité legálne zriadené skládky. Na základe povolenia Obecného úradu Horná Seč, je možné stavebný odpad využiť ako výplň výmoľov a výtlkov poľných ciest.

**§ 10**

**Nakladanie s objemovým odpadom**

1. Objemný odpad predstavujú komunálne odpady, ktoré sa svojou veľkosťou nevojdú do bežne používanej nádoby na zmesový odpad v obci. Sú to hlavne nábytky, staré okná, dvere, nádoby, plechové rúry a i..

2. Zhromažďovanie a preprava objemného odpadu sa uskutočňuje minimálne dvakrát ročne. Pre tento účel obec zabezpečí u zmluvného partnera umiestnenie veľkokapacitných kontajnerov na miestach a v intervaloch určených obcou. Občanov obec informuje v dostatočnom časovom predstihu obvyklým spôsobom (miestnym rozhlasom, úradná tabuľa, internetová stránka obce). V informácii uvedie najmä termíny, druhy odpadu, pre ktorý sú určené a miesta uloženia.

**§ 11**

**Nakladanie s odpadom z domácností s obsahom škodlivých látok**

1. **Patria sem:**

a) odpadové motorové a mazacie oleje;

b) farbivá, chemikálie a iné nebezpečné odpady (rozpúšťadlá, staré farby, lepidlá,

 živice, laky, kyseliny, zásady, fotochemické látky, pesticídy a chemické prípravky na

 ošetrenie rastlín a drevín, umelé hnojivá, pracie a čistiace prostriedky, drevo

 obsahujúce nebezpečné látky, handry znečistené olejom, farbami, obaly znečistené

 nebezpečnými látkami).

2. Odpady s obsahom škodlivín je možné odovzdávať na zbernom mieste (miestna

 kompostáreň v obci Horná Seč), za miestnym cintorínom v otváracích hodinách určených obcou, v rozsahu určenom v kap. VII.

**IV. Časť**

**Triedený zber zložiek komunálneho odpadu**

1. V obci Horná Seč sa triedený zber komunálneho odpadu týka týchto zložiek:

a) elektroodpad z domácností

b) odpady z obalov a odpady z neobalových výrobkov zbieraných spolu s obalmi

c) použité prenosné batérie a akumulátory a automobilové batérie a akumulátory

d) veterinárne lieky a humánne lieky nespotrebované fyzickými osobami a zdravotnícke pomôcky

e) jedlé oleje a tuky z domácností

f) biologicky rozložiteľný kuchynský odpad okrem toho, ktorého pôvodcom je fyzická osoba – podnikateľ a právnická osoba, ktorá prevádzkuje zariadenie spoločného stravovania

g) textil

2. Na vytriedené zložky komunálneho odpadu majú občania k dispozícii nasledovné spôsoby:

a) **mobilný zber** – zabezpečuje ho zmluvná organizácia (OZV)

b) **zberné miesto** (miestna kompostáreň)

3. Farebné rozlíšenie zberných nádob na KO a na zložky triedeného odpadu:

**plasty (vrátane odpadov z obalov) –modrá farba,**

**sklo (vrátane odpadov z obalov) – zelená (biela) farba,**

**zmesový komunálny odpad – čierna, sivá alebo kovová farba,**

**papier – žltá.**

**§ 12**

**Elektroodpad z domácností**

1. **Patria sem:** televízory, rádiá, počítačová, kancelárska a telekomunikačná technika, mobily, videá, diskmany, digitálne hodinky, gameboye, variče, ohrievače, kávovary, práčky, elektromotory, ručné elektrické náradie, mobilné klimatické zariadenia.

2. **Nepatria sem:** motorčeky na garážovú bránu, elektronické ovládanie žalúzií, plynové variče, autorádiá, vypínače a zásuvky, merače a ovládače fixne zabudované, klimatizačné zariadenie fixne zabudované, vírivky.

3. Elektroodpad z domácností nepatrí do zmesového odpadu, je možné ho odovzdať na mieste určenom obcou, individuálnym zberom OZV, spoločnosťou METAL SERVIS Recycling s.r.o Banská Bystrica, ktoré majú zmluvu s obcou.

4. Elektroodpad je zakázané odovzdať iným subjektom, ako ustanovuje toto VZN, napr. pouličným výkupcom.

**§ 13**

**Žiarivky a svietidlá**

1. Žiarivky a svietidlá nepatria medzi elektroodpad, obsahujú nebezpečné látky, preto patria do kategórie nebezpečné odpady.

2. **Patria sem:**

a) Lineárna žiarivka – klasická žiarivka v tvare dlhej trubice (neónová trubica)

b) Kompaktná žiarivka – žiarivka s menšími (kompaktnejšími) rozmermi ako klasická

 žiarivková trubica. Najbežnejším typom sú kompaktné žiarivky určené pre priamu

 náhradu klasických osvetľovacích žiaroviek, preto sa nazývajú úsporné žiarovky. Majú

 spravidla podobný tvar a rovnaké objímky ako klasické žiarovky;

c) Svietidlá, ktoré sú umiestnené voľne, napevno alebo sú zabudované do stien, dlážok

 alebo stropov budov za účelom poskytnutia funkčného, dekoratívneho a

 bezpečnostného osvetlenia a tiež svietidlá slúžiace na osvetľovanie v exteriéroch

 vrátane svetelných zdrojov, vreckové svietidlá a prenosné akumulátorové svietidlá,

 LED svetelné zdroje.

3. **Nepatria sem:** voľné komponenty, ktoré sú alebo nie sú súčasťou osvetľovacieho prístroja, zariadenia, ktorých hlavným účelom nie je osvetlenie objektov alebo priestranstiev (svetelné reklamy, svetelná cestná alebo železničná signalizácia a zariadenia

 pre zdravotníctvo), komponenty, ktoré nie sú priamo súčasťou osvetľovacieho

 zariadenia – stĺpy, predradné skrine, dekoratívne elementy, svietidlá pre dopravné prostriedky, banské svietidlá pre obyčajné žiarovky.

4. Občania môžu odovzdať žiarivky a svietidlá na zberné miesto určené obcou.

**§ 14**

**Odpady z obalov a neobalových výrobkov**

**Patria sem:** - odpad z papiera

 - odpad zo skla

 - odpad z plastu

**Odpad z papiera**

1. **Patria sem:** noviny, časopisy, zošity, knihy ( bez textilných obalov), listy, kancelársky papier, papierové vrecká, obálky, letáky, katalógy, telefónne zoznamy, plagáty, pohľadnice, baliaci a krepový papier, papierové obaly, kartóny a lepenky vhodne upravené.

2**. Nepatria sem:** asfaltový papier, brúsny papier, použité hygienické potreby, viacvrstvové kombinované materiály, voskovaný papier, papier s hliníkovou fóliou, obaly na mrazené potraviny, škatuľky od cigariet, silne znečistený či mastný papier, kopírovací papier.

3. V priebehu roka obec zabezpečuje mobilný zber odpadov z papiera v spolupráci so zmluvným partnerom V V, s. r. o Horná 1, Poniky. Interval odvozu papiera je dvakrát do roka. Obec informuje občanov o podmienkach a intervaloch odvozu prostredníctvom rozhlasu a úradných tabúľ.

###### Odpady zo skla

1. **Patria sem:** sklenené fľaše a nádoby - biele a farebné, obaly a predmety zo skla, poháre, fľaštičky od kozmetiky bez kovových a plastových uzáverov, črepy, okenné sklo, sklo z okuliarov.

2. **Nepatria sem:** vrchnáky, korky, porcelán, keramika, zrkadlá, drôtované sklo, časti uzáverov fliaš, žiarovky, žiarivky, obrazovky, silne znečistené sklo (zeminou, farbami, potravinami), autosklo a znečistené fľaše od chemikálií.

3. V priebehu roka obec zabezpečuje mobilný zber odpadov zo skla v spolupráci so zmluvným partnerom Tekovská ekologická s.r.o so sídlom v Novom Tekove. Interval odvozu skla je 1 x mesačne. Obec informuje občanov o podmienkach a intervaloch odvozu prostredníctvom rozhlasu a úradných tabúľ.

4.Zberné nádoby zabezpečuje OZV/výrobca vyhradeného výrobku.

 **Odpady z plastu**

1. **Patria sem:** PET (polyetyléntereftalát): fľaše od nápojov, sirupov, rastlinných olejov, neznečistené obalové fólie a plastové obaly (z čistiacich prostriedkov).

2. **Nepatria sem:** fľaše znečistené chemikáliami, olejmi, hrubo znečistené fľaše (zeminou, farbami, potravinami), obaly od nebezpečných látok a olejov, plastové rúrky a výrobky z PVC(polyvinylchlorid)

3. V priebehu roka obec zabezpečuje mobilný zber odpadov z plastu v spolupráci so zmluvným partnerom Tekovská ekologická s.r.o so sídlom v Novom Tekove. Interval odvozu plastu je 1 x mesačne. Obec informuje občanov o podmienkach a intervaloch odvozu prostredníctvom rozhlasu a úradných tabúľ.

4. **Patria sem:**

a) PE (polyetylén) – LDPE a HDPE: číre a farebné fólie, tašky, vrecká, vedrá a fľaštičky od kozmetických a čistiacich prípravkov, vrecká od mlieka, prepravky fliaš;

b) PP (polypropylén): obaly od sladkostí, rôzne plastové nádobky a hračky;

c) PS (polystyrén): penový polystyrén, poháriky z automatov a iné plastové nádobky;

d) PVC (polyvinylchlorid): vodovodné a elektroinštalačné rúrky, obaly kozmetických

 výrobkov, plastové okná a nábytok,.

5. Zberné nádoby zabezpečuje OZV/výrobca vyhradeného výrobku.

**Lieky a zdravotnícke pomôcky**

Občan je povinný odovzdať nespotrebované - odpadové veterinárne alebo humánne lieky a zdravotnícke pomôcky do verejných lekární.

**Batérie a akumulátory**

1. **Patria sem:** použité prenosné batérie a akumulátory a automobilové batérie a akumulátory

2. Použité batérie a akumulátory sa môžu odovzdávať iba na mieste určenom obcou alebo v rámci oddeleného zberu, ktorý organizuje obec alebo tretia osoba, ktorá má s obcou uzavretú zmluvu.

3. **Iným subjektom, ako napr. pouličným zberačom a pod. sa odovzdávať batérie**

 **a akumulátory n e s m ú .**

**Textil**

1. Obec zabezpečuje zber textilu, prepravu a zhodnotenie prostredníctvom zmluvného

 partnera.

2. Zberné nádoby na textil sú umiestnené na mieste určenom obcou a v miestnej

 kompostárni, ku ktorým je zabezpečený prístup.

3. **Vhodné na zber sú:**

a) čisté a suché šatstvo (všetky druhy odevov, prikrývky, deky, posteľná bielizeň);

b) doplnky k oblečeniu (čiapky, šále);

c) prípadne iné druhy textilu.

**V. Časť**

**Nakladanie s biologicky rozložiteľným komunálnym odpadom**

1. K biologicky rozložiteľným komunálnym odpadom /BRKO/ patria jedlé oleje a tuky z domácností, biologicky rozložiteľný odpad z domácností, biologicky rozložiteľný kuchynský odpad okrem toho , ktorého pôvodcom je fyzická osoba –podnikateľ a právnická osoba, ktorá prevádzkuje zariadenia spoločného stravovania, biologicky rozložiteľný odpad zo záhrad, parkov, vrátane odpadu z cintorínov.

2. Medzi BRKO zo záhrad, parkov a cintorínov (zelený odpad) patrí: kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol.

3. Medzi biologicky rozložiteľný kuchynský odpad z domácností patria: šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupiny z orecha, trus malých zvierat, papierové vrecká znečistené zeleninou, ovocím, maslom, džemom, potravinami po záručnej dobe alebo inak znehodnotené, použité papierové vreckovky a servítky a v malom množstve aj drevitá vlna, triesky, hnedá lepenka, nespracované zostatky surovín, neskonzumované zostatky pokrmov a potravín rastlinného ale i živočíšneho pôvodu, jedlé oleje a tuky.

4. Pôvodca biologicky rozložiteľných komunálnych odpadov a kuchynských odpadov z domácností prednostne zhodnocuje tento odpad kompostovaním na vlastnom pozemku. Jedlé oleje a tuky je možné v primeranom množstve priniesť na zberové miesto určené obcou.

5. Obec umožňuje pôvodcom BRKO priebežne ukladať tento odpad na miestnej kompostárni slúžiacej na zhodnocovanie BRKO z verejnej zelene, ktorá sa nachádza na obecnom pozemku.

6. Je zakázané miešať BRKO spolu s komunálnym odpadom v zberných nádobách určených na KO a tiež je zakázané ukladanie BRKO na nelegálne skládky odpadov a jeho spaľovanie.

7. Odpad z cintorínov sa uskladňuje do veľkokapacitných kontajnerov umiestnených pri cintorínoch. Zber a zneškodňovanie sa uskutočňuje podľa potreby. Je zakázané vhadzovať do týchto kontajnerov domový a iný objemný odpad.

**VI. Časť**

**Nakladanie s biologicky rozložiteľným kuchynským a reštauračným odpadom od prevádzkovateľa kuchyne**

1. Za nakladanie s biologicky rozložiteľným kuchynský a reštauračným odpadom, vrátane jedlých olejov a tukov pochádzajúci z prevádzkovania kuchyne, zodpovedá fyzická osoba – podnikateľ alebo právnická osoba (napr. kuchyne, reštaurácie, školské kuchyne, a pod.), ktorá prevádzkuje takéto zariadenie na území obce. Odpad sa nesmie dávať do nádob určených na zber komunálnych odpadov v obci.

2. Náklady spojené so zberom, skladovaním, prepravou a spracovaním vrátane nákladov na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).

3. **Zakazuje sa:**

a) uložiť biologicky rozložiteľný kuchynský a reštauračný odpad, ktorého je pôvodcom, do nádob určených obcou na zber komunálneho odpadu

b) používať drviče biologicky rozložiteľného kuchynského a reštauračného odpadu napojené na verejnú kanalizáciu; uvedený zákaz sa neuplatní, ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd uzavretej podľa osobitného predpisu

c) zbaviť sa použitých jedlých olejov a tukov vypúšťaním do kanalizácie.

d) kŕmiť zvieratá kuchynským a reštauračným odpadom, okrem kožušinových zvierat. Zákaz skrmovania sa vzťahuje aj na zvieratá v ZOO, zvieratá v útulkoch, v chovných staniciach atď.

4. Zber odpadu a kontajnery musia spĺňať požiadavky ustanovené nariadením č. 1069/2009 a nariadeniami EP a Rady č. 852/2004 o hygiene potravín.

5. Prevádzkovateľ kuchyne musí primerane zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy a ani verejnosť.

6. Zberné nádoby musia byť umiestnené v areáli prevádzkovateľa kuchyne.

7. Frekvencia zberu musí byť v súlade s hygienickými predpismi zohľadňujúc aj teploty prostredia (leto/zima), pričom v letnom období musí byť frekvencia zberu vyššia.

8. Ak prevádzkovateľ kuchyne nezabezpečuje zber, prepravu a ďalšie nakladanie sám, ale prostredníctvom tretieho subjektu, musí mať s ním na tento účel uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona č. 39/2007 Z. z. o veterinárnej starostlivosti v znení neskorších predpisov (napr. § 39b zákona č. 39/2007 Z. z.) a aby mal schválenie na vykonávanie činnosti spracovania týchto odpadov príslušnou Regionálnou veterinárnou a potravinovou správou.

9. Biologicky rozložiteľný kuchynský a reštauračný odpad je potrebné uskladňovať do oddelených nádob, ktoré budú udržiavané v náležitom stave, ľahko čistiteľné a podľa potreby dezinfikované.

10. Vychádzajúc z charakteru odpadu frekvencia zberu by mala byť minimálne jedenkrát

 týždenne (závisí od teploty prostredia).

11. Nový prevádzkovateľ kuchyne je povinný písomne oznámiť obci vyššie uvedené údaje v termíne do 14 dní odo dňa začatia prevádzkovania zariadenia spoločného stravovania.

12. Existujúci prevádzkovateľ kuchyne je povinný písomne podať obci oznámenie s údajmi:

 a) názov prevádzkovateľa kuchyne, kontaktné údaje, sídlo prevádzky, IČO

 b) kópiu zmluvy alebo iného dokladu preukazujúceho platný zmluvný vzťah na zabezpečením ďalšieho nakladania s biologicky rozložiteľným kuchynským a reštauračným odpadom a s jedlými olejmi a tukov,

 c) kópiu dokladu preukazujúcu oprávnenosť zmluvnej strany na vykonávanie činnosti ďalšieho nakladania s biologicky rozložiteľným kuchynským a reštauračným odpadom a s jedlými olejmi a tukov.

**VII. Časť**

**PreBERANIE ODPADOV NA ZBERNOM MIESTE**

1. Zberné miesto sa nachádza v priestoroch MIESTNEJ KOMPOSTÁRNE a je určené na

 zber a triedene zbieraných zložiek komunálneho odpadu, objemového odpadu, DSO.

2. Na zberné miesto môžu obyvatelia odovzdať aj: opotrebované žiarivky a iný odpad obsahujúci ortuť, batérie a akumulátory, sklo, vyradené elektrické a elektronické zariadenia (televízory, práčky, počítače, variče a pod.).

3. Zber odpadov na zbernom mieste sa neuskutočňuje od podnikateľských subjektov.

4. Zo zberného miesta sú jednotlivé komodity odpadov odvážané špecializovanými firmami oprávnenými na nakladanie s jednotlivými odpadmi na zhodnotenie, s ktorými má obec zmluvu.

5. Zberné miesto nie je oprávnené odoberať odpadové pneumatiky, ktoré sa odovzdávajú len distribútorom pneumatík.

6. Občania obce Horná Seč môžu doniesť uvedený odpad  bodu 1. a 2. bezplatne – okrem DSO, na zberné miesto v primeranom množstve. Občan je povinný sa preukázať hodnoverným dokladom o trvalom pobyte.

 **OBDOBIE FUNGOVANIA ZBERNÉHO MIESTA:**

 **Letný čas: od 01. 03. do 31.10. streda, piatok od 15.00 h do 18.00 h**

 **sobota od 13.00 h do 18.00 h**

 **Zimný čas: od 01. 11. do 31. 03. streda, piatok a sobota od 13.00 h do 16.00 h**

 **/Pozn. od 01.12. do 28.02. kalendárneho roka je miestna kompostáreň zatvorená/.**

**VIII. Časť**

**Spôsob nahlasovania nezákonne umiestneného odpadu**

1. Nezákonné umiestnenie odpadu môžu obyvatelia obce Horná Seč nahlasovať osobne alebo písomne na adrese Obecného úradu Hornej Seči.

2. Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť Obecnému úradu v Hornej Seči.

3. Kto zabezpečil zhodnotenie odpadu alebo zneškodnenie odpadu, má nárok na náhradu vynaložených nákladov voči osobe, ktorá je zodpovedná za nezákonné umiestnenie odpadu.

4. Obec je oprávnená zabezpečiť v súlade s týmto zákonom zhodnotenie alebo zneškodnenie nezákonne umiestneného odpadu, ktorý je komunálnym odpadom alebo drobným stavebným odpadom, bezodkladne po jeho zistení, obec je povinná o tom informovať Okresný úrad Levice odbor starostlivosti o životné prostredie, najneskôr do troch pracovných dní.

5. Ak je držiteľ odpadu známy, ale nezdržiava sa na území Slovenskej republiky, zabezpečí zneškodnenie odpadu obec, v pôsobnosti ktorej sa odpad nachádza, na náklady držiteľa odpadu.

**IX. Časť**

**Priestupky**

1. Porušenie a nedodržiavanie ustanovení tohto VZN je priestupkom, alebo v prípade právnickej osoby správnym deliktom. Na priestupky a ich riešenie sa vzťahujú všeobecné predpisy o prejednávaní priestupkov (zák. č. 372/1990 o priestupkoch v znení neskorších právnych úprav).

2. Porušenie a nedodržiavanie ustanovení tohto VZN je priestupkom, alebo v prípade právnickej osoby správnym deliktom. Na priestupky a na ich prejednávanie sa vzťahujú všeobecné predpisy o prejednávaní priestupkov (zák. č. 372/1990 o priestupkoch v znení neskorších právnych úprav).

3. **Obec uloží pokutu do výšky 1500 Eur ak držiteľ odpadu:**

1. uloží odpad na iné miesto než na miesto určené obcou,
2. uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená,
3. zhodnocuje alebo zneškodňuje odpad v rozpore s týmto VZN alebo v rozpore zo zákonom o odpadoch,
4. nesplní oznamovaciu povinnosť podľa § 15 ods. 2 zákona o odpadoch,
5. koná v rozpore s § 33 písm. b) zákona o odpadoch,
6. nakladá s odpadovými pneumatikami v rozpore s § 72 zákona o odpadoch,
7. nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch,
8. koná v rozpore s § 81 ods. 6 písm. b) zákona o odpadoch,
9. koná v rozpore s § 81 ods. 9 zákona o odpadoch,
10. koná v rozpore s § 81 ods. 13 zákona o odpadoch,
11. neposkytne obcou požadované údaje podľa § 81 ods. 17 zákona o odpadoch.

4. **Príslušný Okresný úrad uloží pokutu do výšky 2500 Eur ak držiteľ odpadu:**

1. nakladá s iným ako komunálnym odpadom v rozpore s § 12 ods. 6 zákona o odpadoch,
2. nesplní povinnosť zhodnotiť alebo zneškodniť odpad podľa § 15 ods. 13 zákona o odpadoch,
3. koná v rozpore s § 14 ods. 6 zákona o odpadoch,
4. nakladá s nebezpečným odpadom v rozpore s § 25 zákona o odpadoch,
5. nakladá s elektroodpadom v rozpore s § 38 ods. 1 zákona o odpadoch,
6. nakladá s požitými batériami a akumulátormi v rozpore s § 49 zákona o odpadoch,
7. nesplní povinnosť podľa § 63 ods. 1, § 67 ods. 9 zákona o odpadoch,
8. nakladá s odpadovými olejmi v rozpore s § 76 ods. 9 zákona o odpadoch,
9. vykoná cezhraničný pohyb odpadov v rozpore so siedmou časťou zákona o odpadoch (§ 84 až 88).

5. Obec vo veciach štátnej správy odpadového hospodárstva rieši priestupky v odpadovom hospodárstve v zmysle § 109 zákona o odpadoch.

**6. Výnosy z pokút uložených obcou sú príjmom rozpočtu obce.**

**§ 14**

**Kontrolná činnosť**

1. Kontrolnú činnosť nad dodržiavaním tohto nariadenia na území obce vykonávajú:

 a) starosta obce Horná Seč

 b) poslanci obecného zastupiteľstva obce Horná Seč

 c) poverení zamestnanci Obecného úradu Horná Seč

 d) orgány štátnej správy

**X. Časť**

**Záverečné ustanovenia**

1. Týmto VZN sa ruší VZN obce Horná Seč č. 33/2001, o komunálnych odpadoch, drobných

 stavebných odpadoch na území obce Horná Seč.

2. Obecné zastupiteľstvo v Hornej Seči sa uznieslo na vydaní VZN č. 50/2016 o nakladaní

 s komunálnymi odpadmi a drobnými stavebnými odpadmi dňa 13. apríla 2016 uznesením

 č. VII/9/2016 a toto VZN nadobúda účinnosť 15. dňom od vyvesenia na úradnej tabuli

 Obecného úradu v Hornej Seči t. j. 01.júla 2016.

V Hornej Seči 04.03.2016

 Edita Moravská

 starostka obce